b"\n_START_ARTICLE_\nJanet Jackson (album)\n_START_PARAGRAPH_\nJanet Jackson er Janet Jacksons f\xc3\xb8rste album, utgitt p\xc3\xa5 plateselskapet A&M Records, utgitt 21. september 1982. P\xc3\xa5 denne tiden var det hennes far, Joe Jackson, som fungerte som hennes manager, og det var ham som fikk avtalen med A&M Records i land, til tross for Janet p\xc3\xa5 denne tiden var mer kjent som skuespiller i flere popul\xc3\xa6re TV-serier i USA.\n_START_SECTION_\nBakgrunn\n_START_PARAGRAPH_\nJackson var opptatt av at hennes f\xc3\xb8rste album skulle lages p\xc3\xa5 hennes premisser, og hun \xc3\xb8nsket ikke bidrag fra noen av hennes popul\xc3\xa6re familiemedlemmer. De fleste av l\xc3\xa5tene var sterkt inspirert av disco-lyden som p\xc3\xa5 dette tidspunkt var utdatert, og som bidro til albumets skuffende salgstall. Angela Winbush og Ren\xc3\xa9 Moore produserte de fleste av sangene og sto bak albumets f\xc3\xb8rste singel._NEWLINE_Jackson var, fra starten, ikke interessert i noe karriere som sanger, og var bekymret over og bli stemplet som \xc2\xabMichael Jacksons lilles\xc3\xb8ster\xc2\xbb, et stempel hennes eldre s\xc3\xb8ster, LaToya Jackson ofte m\xc3\xb8tte i forbindelse med hennes sangkarriere. Jackson arbeidet p\xc3\xa5 denne tiden p\xc3\xa5 flere popul\xc3\xa6re TV-serier som Good Times, Diff'rent Strokes, og senere Fame. Omslaget p\xc3\xa5 LP-en viste et bilde av Janet i sv\xc3\xb8mmebassenget til Jacksons hjem i Encino i California.\n_START_SECTION_\nMottakelse\n_START_PARAGRAPH_\nAlbumet m\xc3\xb8tte blandete kritikker, de fleste enige om at Jacksons stemme var for tynn til \xc3\xa5 b\xc3\xa6re l\xc3\xa5tene. Magasinet Rolling Stone ga LP-en en 2-er, og skrev blant annet at bare singelen \xc2\xabYoung Love\xc2\xbb sto ut blant l\xc3\xa5tene. Fem l\xc3\xa5ter ble sluppet som singler, men bare de to f\xc3\xb8rste, \xc2\xabYoung Love\xc2\xbb og \xc2\xabCome Give Your Love to Me\xc2\xbb dukket opp p\xc3\xa5 den amerikanske singel-listen p\xc3\xa5 64.- og 58.-plass. Albumet n\xc3\xa5dde, til Janets skuffelse, kun en 63.-plass."